รัฐบาลไทย-ข่าวทำเนียบรัฐบาล-กรมการขนส่งทางบก ร่วมลงนามการพัฒนาระบบการเชื่อมโยงข้อมูล เพื่อตรวจสอบการจัดทำประกันภัยรถภาคบังคับ ตามกฎหมายว่าด้วยการคุ้มครองผู้ประสบภัยจากรถ พ.ศ. 2535
วันพุธที่ 31 มีนาคม 2564
กรมการขนส่งทางบก ร่วมลงนามการพัฒนาระบบการเชื่อมโยงข้อมูล เพื่อตรวจสอบการจัดทําประกันภัยรถภาคบังคับ ตามกฎหมายว่าด้วยการคุ้มครองผู้ประสบภัยจากรถ พ.ศ. 2535
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม พร้อมด้วย นายสุทธิพล ทวีชัยการ เลขาธิการคณะกรรมการกํากับและส่งเสริมการประกอบธุรกิจประกันภัย และนายอานนท์ วังวสุ นายกสมาคมประกันวินาศภัยไทย
ร่วมลงนามบันทึกข้อตกลงความร่วมมือ (MOU) การพัฒนาระบบการเชื่อมโยงข้อมูลเพื่อตรวจสอบการจัดทําประกันภัยรถภาคบังคับเพื่อต่อยอดการเชื่อมโยงข้อมูลจากปี 2563 สําหรับการให้บริการชําระภาษีรถยนต์ประจําปีผ่านแอปพลิเคชัน DLT Vehicle Tax และตู้รับชําระภาษีรถประจําปีอัตโนมัติ (Kiosk) ของกรมการขนส่งทางบก ในวันที่ 30 มีนาคม 2564 ณ สํานักงานคณะกรรมการกํากับและส่งเสริมการประกอบธุรกิจประกันภัย
นายจิรุตม์ วิศาลจิตร กล่าวว่า กรมการขนส่งทางบก (ขบ.) มีความมุ่งมั่นและตั้งใจที่จะลดระยะเวลาการให้บริการประชาชนที่มาติดต่องานด้านทะเบียนและภาษีรถ รวมทั้งลดขั้นตอนการปฏิบัติงานของเจ้าหน้าที่ โดยนําเทคโนโลยีดิจิทัลมาใช้ให้เกิดประโยชน์เพื่อแก้ไขปัญหาความล่าช้าและไม่ถูกต้องในการรับชําระภาษีรถประจําปี สอดรับกับนโยบายของ นายศักดิ์สยาม ชิดชอบ รัฐมนตรีว่าการกระทรวงคมนาคม และนโยบายรัฐบาลที่ต้องการยกระดับสู่การเป็นระบบราชการ 4.0 ซึ่งในปัจจุบันการรับชําระภาษีรถยังคงใช้หลักฐานการจัดทําประกันภัยรถที่ยังไม่สิ้นสุดระยะเวลาความคุ้มครองเป็นเอกสารประกอบ (ในรูปแบบกระดาษ) ทําให้เกิดภาระทั้งกับประชาชนผู้ใช้บริการและหน่วยงานของรัฐในการจัดเก็บเอกสารหลักฐานดังกล่าว ดังนั้นความร่วมมือระหว่าง ขบ. กับสํานักงานคณะกรรมการกํากับและส่งเสริมการประกอบธุรกิจประกันภัย (คปภ.) และสมาคมประกันวินาศภัยไทยครั้งนี้ เพื่อพัฒนาการเชื่อมโยงข้อมูลผ่านระบบตรวจสอบการจัดทําประกันภัยรถภาคบังคับ จะช่วยแก้ไขปัญหาและเพิ่มความสะดวก รวดเร็ว ให้กับประชาชนผู้ใช้บริการให้ได้รับประโยชน์สูงสุด เพื่อให้การบริการรับชําระภาษีรถประจําปีมีความสะดวก รวดเร็ว และปลอดภัยมากยิ่งขึ้น จากเดิมประชาชนต้องใช้หลักฐานการทําประภัยทํารถภาคบังคับรูปแบบเอกสารเป็นเอกสารประกอบในการชําระภาษีรถประจําปี เมื่อการพัฒนาระบบการเชื่อมโยงแล้วเสร็จประชาชนไม่ต้องแสดงหลักฐานในรูปแบบกระดาษอีกต่อไป ทําให้การรับชําระภาษีรถประจําปีเป็นไปแบบเบ็ดเสร็จ (One Stop Service) ทั้งการรับชําระภาษีที่เคาน์เตอร์สํานักงาน ช่องทาง Drive Thru บริการรับชําระภาษีที่ห้างสรรพสินค้า หรือ Shop Thru for tax หรือผ่านระบบ e-Service ของ ขบ. และของหน่วยงานหรือหน่วยบริการต่าง ๆ ทั้งเคาน์เตอร์เซอร์วิส ธนาคารพาณิชย์ เป็นต้น ถือเป็นความร่วมมือในการทํางานแบบเชิงรุกเพื่อส่งมอบบริการที่ดี มีคุณภาพ และยังเป็นการเพิ่มประสิทธิภาพการทํางานของหน่วยงานในการลดระยะเวลา
และขั้นตอนการปฏิบัติงานของเจ้าหน้าที่ ลดการใช้กระดาษและพื้นที่การจัดเก็บเอกสาร ทําให้การปฏิบัติงานชําระภาษีรถประจําปีถูกต้องและรวดเร็วยิ่งขึ้นและการบังคับใช้กฎหมายคุ้มครองผู้ประสบภัยจากรถเป็นไปอย่างมีประสิทธิภาพ
ทั้งนี้ ขบ. ยังคงมีความมุ่งมั่นและตั้งใจที่จะพัฒนางานให้บริการในทุกมิติ ด้วยการนําเอาเทคโนโลยีดิจิทัลมาใช้ให้เกิดประโยชน์ในการให้บริการกับประชาชนทั้งระยะสั้นและระยะยาว รวมทั้งปรับปรุงรูปแบบการให้บริการในทุกกระบวนงาน เพื่อให้สอดรับกับการเปลี่ยนแปลงของสังคมยุคปัจจุบัน และการดําเนินชีวิตในรูปแบบวิถีใหม่ (New Normal) เพื่อประโยชน์ต่อประชาชนและประเทศในระยะยาวอย่างยั่งยืนต่อไป
นายสุทธิพล ทวีชัยการ เลขาธิการคณะกรรมการกํากับและส่งเสริมการประกอบธุรกิจประกันภัย กล่าวเพิ่มเติมว่า ปัจจุบันประชาชนนําเทคโนโลยีดิจิทัลมาใช้ในการดํารงชีวิตมากขึ้น คปภ. ในฐานะหน่วยงานที่กํากับและส่งเสริมธุรกิจประกันภัย ได้เล็งเห็นถึงการใช้เทคโนโลยีดิจิทัลมาเป็นเครื่องมือที่ช่วยอํานวยความสะดวกในด้านต่าง ๆ ให้กับประชาชน โดยเฉพาะในการจัดทําประกันภัยรถภาคบังคับและชําระภาษีรถประจําปี จึงได้พัฒนาระบบรายงานข้อมูลประกันภัยรถภาคบังคับ (Compulsory Motor Insurance System : CMIS) อย่างต่อเนื่องและเพิ่มศักยภาพในการรองรับการเชื่อมโยงข้อมูลให้ครอบคลุมทุกช่องทางการชําระภาษีรถประจําปีของ ขบ. ให้มีความรวดเร็ว โดยมีการเข้ารหัสทําให้ข้อมูลมีความปลอดภัย ซึ่งภาพการทํางานของระบบเชื่อมโยงข้อมูลนี้คือเมื่อประชาชนมายื่นชําระภาษีรถประจําปี ขบ. จะส่งข้อมูลบางรายการเกี่ยวกับรถมายังสํานักงาน คปภ. เช่น เลขทะเบียนรถ ประเภทรถ เพื่อตรวจสอบประกันภัยรถภาคบังคับ และเมื่อมีการตรวจสอบข้อมูลดังกล่าวในระบบฐานข้อมูลของสํานักงาน คปภ. แล้ว ระบบจะแจ้งผลการตรวจสอบไปยัง ขบ. เพื่อใช้ประกอบการรับชําระภาษีรถประจําปีจนเสร็จสิ้น จากนั้นจะแจ้งผลกลับมาทางระบบของสํานักงาน คปภ. อีกครั้ง จะเห็นได้ว่าการพัฒนาระบบดังกล่าวจะช่วยลดภาระทั้งกับประชาชนผู้ใช้บริการและหน่วยงานของรัฐในการจัดเก็บเอกสารหลักฐาน ส่งผลให้ประชาชนได้รับการบริการที่สะดวก รวดเร็ว และครบวงจร ซึ่งจะเป็นการยกระดับการอํานวยความสะดวกแก่ประชาชนอย่างแท้จริง ตลอดจนเป็นการส่งเสริมธุรกิจประกันภัยไปสู่การประกันภัยดิจิทัลแบบครบวงจร สอดคล้องกับนโยบายการเป็นรัฐบาลดิจิทัลอีกด้วย ซึ่งการลงนามบันทึกข้อตกลงในวันนี้ ขบ. คปภ. และสมาคมประกันวินาศภัยไทยคํานึงถึงความปลอดภัยของข้อมูลจึงได้ตกลงจะเก็บรักษาข้อมูลที่ได้จากความร่วมมือตามบันทึกข้อตกลงฉบับนี้ไว้เป็นความลับตามกฎหมายว่าด้วยการคุ้มครองข้อมูลส่วนบุคคล
นายอานนท์ วังวสุ นายกสมาคมประกันวินาศภัยไทย กล่าวว่า ตามที่ ขบ. และ คปภ. ได้ให้ความสําคัญในการพัฒนา และนํานวัตกรรมใหม่ ๆ มาใช้เพื่อเป็นการส่งเสริมและพัฒนาระบบการประกันภัยรถภาคบังคับ โดยเฉพาะจากเดิมเป็นการพัฒนาระบบการเชื่อมโยงข้อมูลผ่านระบบเพื่อการตรวจสอบการจัดทําประกันภัยรถภาคบังคับ สําหรับการให้บริการชําระภาษีรถยนต์ประจําปีผ่านช่องทางแอปพลิเคชัน DLT Vehicle Tax และตู้รับชําระภาษีรถประจําปีอัตโนมัติ (Kiosk) ของ ขบ. เท่านั้น แต่ในวันนี้ได้มีการพัฒนาระบบการเชื่อมโยงข้อมูลการตรวจสอบการจัดทําประกันภัยรถภาคบังคับให้ครอบคลุมการชําระภาษีรถทุกช่องทาง ซึ่งจะช่วยให้ประชาชนที่เป็นเจ้าของรถได้รับประโยชน์ที่แท้จริง ทั้งยังสามารถปฏิบัติตามกฎหมายและกฎระเบียบที่เกี่ยวข้องได้โดยสะดวกและรวดเร็ว ทั้งนี้ภาคธุรกิจประกันภัยรถยนต์ได้มีการพัฒนาและปรับเปลี่ยนรูปแบบในการรับประกันภัยมาอย่างต่อเนื่อง เพื่ออํานวยความสะดวกให้เจ้าของรถในการจัดหาประกันภัย รวมถึงการส่งเสริมให้มีการเข้าถึงประกันภัยได้ง่าย เช่น การปรับเปลี่ยนรูปแบบการรับประกันภัยเป็นระบบออนไลน์ การสนับสนุนและส่งเสริมให้สามารถรายงานข้อมูลต่อสํานักงาน คปภ. แบบ Real-time เพื่อให้มีศูนย์ข้อมูลกลางในการตรวจสอบการประกันภัยรถภาคบังคับ รวมถึงได้ผลักดันให้เกิดความร่วมมือในการแลกเปลี่ยนข้อมูลการประกันภัยรถภาคบังคับระหว่างหน่วยงานภาครัฐอย่างต่อเนื่อง เพื่อช่วยลดต้นทุนในการดําเนินการและส่งเสริมการพัฒนาระบบการตรวจสอบการประกันภัยรถภาคบังคับให้มีประสิทธิภาพ ซึ่งจะช่วยให้รถในประเทศไทยมีการทําประกันภัยรถยนต์ภาคบังคับครอบคลุมมากขึ้น เพื่อให้ประชาชนและผู้ประสบภัยจากรถได้รับความคุ้มครองตามเจตนารมณ์ที่ได้มีการตรากฎหมายไว้แต่แรก ในวันนี้จึงเป็นโอกาสดีที่สมาคมประกันวินาศภัยไทย ได้ร่วมกับ ขบ. และ คปภ. พัฒนาระบบถือเป็นก้าวสําคัญในการเปลี่ยนแปลงสู่ยุคดิจิทัลครบวงจร ทั้งระบบรับประกันภัยและระบบการชําระภาษีประจําปี และหวังเป็นอย่างยิ่งว่าจะเป็นรูปแบบที่มีส่วนส่งเสริมและสนับสนุนประโยชน์ของประเทศชาติโดยรวมต่อไป